
Különböző poliészter hulladékok újrahasznosítási lehetőségének vizsgálata

Napjainkban a különböző termékek előállításához a nyersanyagokat
jellemzően a természetből kitermelik, a termékek használatát követően
jelentős mennyiségű hulladék keletkezik, amelynek ártalmatlanításáról
fenntartható módon kell gondoskodni. Műanyagok esetében ennek egyik
legkézenfekvőbb módja az újrahasznosítás, amely környezetvédelmi és
gazdasági szempontból egyaránt kiemelkedően fontos.
Szakmai munkám során műanyagok, elsősorban polietilén-tereftalát (PET),
polietilén (PE) és polipropilén (PP) hulladékok hasznosítási módszereit
tanulmányoztam, foglalkoztam ezeknek az anyagoknak a viselkedésével
kompatibilizáló adalékok jelenlétében, illetve megismerkedtem a
körforgásos gazdasághoz kapcsolódó elvárásokkal. Tanulmányoztam a
különböző hőre lágyuló műanyagok feldolgozására alkalmas módszerek
elméleti és gyakorlati hátterét.
Kísérleti munkám során elsajátítottam a hengerszékes keverés, a kapilláris
reológia és az extrúziós feldolgozás, illetve az infravörös spektroszkópia
használatának alapjait különböző poliolefin alapanyagok esetén. A
feldolgozás és adalékolás hatását vizsgáltam különböző hulladék eredetű
poliolefin alapanyagok legfontosabb tulajdonságaira.



